PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০২ অগাস্ট, ২০২০
কোভিড-১৯ এ ভারতে এ যাবৎ একদিনে সর্বাধিক ৫১ হাজার ২২৫ জন আরোগ্য লাভ করেছেন; সুস্থ হয়েছেন প্রায় ১১ লক্ষ ৫০ হাজার; সুস্থতার হার ৬৫.৪৪ শতাংশের নতুন উচ্চতায় পৌঁছেছে; মৃত্যু হার ক্রমশ কমে ২.১৩ শতাংশ
দেশে গত ২৪ ঘন্টায় এ যাবৎ একদিনেই সর্বাধিক ৫১ হাজারেরও বেশি রোগী আরোগ্য লাভ করেছেন। করোনায় আক্রান্তদের মধ্যে আরও ৫১ হাজার ২২৫ জন রোগী সুস্থ হয়ে ওঠায় দেশে কোভিড-১৯ এ সুস্থ হয়ে ওঠার সংখ্যা দাঁড়িয়েছে ১১ লক্ষ ৪৫ হাজার ৬২৯। গত ২৪ ঘন্টায় এ যাবৎ সর্বাধিক রোগী আরোগ্য লাভ করায় সুস্থতার হার বেড়ে হয়েছে ৬৫.৪৪ শতাংশ। এ থেকেই প্রমাণিত হয় কোভিড-১৯ আক্রান্ত রোগীদের সুস্থতার হার ক্রমশ বাড়ছে। কোভিড-১৯ মোকাবিলায় কেন্দ্র ও রাজ্য সরকারগুলির সম্মিলিত প্রয়াসের ফলে দেশে সুস্থতার সংখ্যা ক্রমশ বৃদ্ধি পাচ্ছে। অবশ্য, এই কাজে স্বাস্থ্য ও অন্যান্য ক্ষেত্রের অগ্রভাগে থাকা কর্মীদের নিঃস্বার্থ প্রচেষ্টা রয়েছে। সুস্থতা ও আক্রান্তের মধ্যে ফারাক ক্রমশ কমছে। গত ১০ই জুন প্রথমবার আক্রান্তের তুলনায় সুস্থতার সংখ্যা বেড়ে দাঁড়ায় ১ হাজার ৫৭৩। এই ফারাক আজ আরও বেড়ে দাঁড়িয়েছে ৫ লক্ষ ৭৭ হাজার ৮৯২। দেশে নিশ্চিতভাবে করোনায় আক্রান্তের সংখ্যা ৫ লক্ষ ৬৭ হাজার ৭৩০, যা মোট আক্রান্তের ৩২.৪৩ শতাংশ। এরা সকলেই হাসপাতাল ও হোম আইসোলেশনে চিকিৎসাধীন রয়েছেন। কোভিড সংক্রমণ প্রতিরোধে সমন্বিত প্রয়াসের ফলে সুস্থতার হার নিরন্তর বেড়ে চলেছে। স্বাভাবিকভাবেই সুস্থতার হার বৃদ্ধি পাওয়ায় মৃত্যু হারও কমছে। বিশ্বের মধ্যে ভারতে করোনায় মৃত্যু হার ২.১৩ শতাংশ, যা বিশ্ব গড় মৃত্যুর তুলনায় অন্যতম কম।
বিস্তারিত বিবরণের জন্য https://pib.gov.in/PressReleasePage.aspx?PRID=1642995 – এই লিঙ্কে ক্লিক করুন।
দেশ জুড়ে সার্স-কোভ-২-এর ১,০০০টি জিন বিন্যাসের কাজ সফলভাবে শেষ করার ঘোষনা করেছেন ডঃ হর্ষ বর্ধন
কেন্দ্রীয় বিজ্ঞান ও প্রযুক্তি, স্বাস্থ্য ও পরিবারকল্যাণ এবং ভূ-বিজ্ঞান দপ্তরের মন্ত্রী ডঃ হর্ষ বর্ধন আজ জানিয়েছেন দেশজুড়ে সার্স-কোভ-২-এর ১,০০০টি জিন বিন্যাসের কাজ সফলভাবে সম্পন্ন হয়েছে। তিনি জৈবপ্রযুক্তি দপ্তরের একটি পর্যালোচনা বৈঠকে যোগ দিয়েছিলেন । এই বৈঠকে কোভিড-১৯-এর বিষয়ে বিভিন্ন গবেষণামূলক কাজ নিয়ে আলোচনা হয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1642869 – এই লিঙ্কে ক্লিক করুন।
প্রধানমন্ত্রী নরেন্দ্র মোদী, হ্যাকাথন গ্র্যান্ড ফিনালে অংশগ্রহণকারীদের সঙ্গে ভিডিও কনফারেন্সের মাধ্যমে মতবিনিময় করেছেন
প্রধানমন্ত্রী শ্রী নরেন্দ্র মোদী, ২০২০র স্মার্ট ইন্ডিয়া হ্যাকাথনের চূড়ান্ত পর্ব অর্থাৎ গ্র্যান্ড ফিনালেতে শনিবার ভিডিও কনফারেন্সের মাধ্যমে বক্তব্য রেখেছেন। স্মার্ট ইন্ডিয়া হ্যাকাথনে চূড়ান্ত পর্যায়ে বক্তব্য রাখার সময় প্রধানমন্ত্রী বলেছেন যে, দেশের বিভিন্ন সমস্যার সমাধান নিয়ে ছাত্র-ছাত্রীরা কাজ করে চলেছে। বিভিন্ন সমস্যার সমাধান খুঁজে বের করার পাশাপাশি, তথ্য, ডিজিটাইজেশন এবং ভবিষ্যতের উন্নত প্রযুক্তির বিষয়ে ভারতের চাহিদাগুলি এর মাধ্যমে পূরণ করা হচ্ছে। একবিংশ শতাব্দীর দ্রুত পরিবর্তনের বিষয়টিকে স্বীকৃতি দিয়ে দেশের কার্যকরী ভূমিকা পালন করার জন্য নিজেকে দ্রুত পরিবর্তন করা অত্যন্ত প্রয়োজন। দেশের জন্য উদ্ভাবন, গবেষণা, পরিকল্পনা, উন্নয়ন এবং শিল্পদ্যোগের প্রয়োজনীয় পরিবেশ গড়ে তোলা দরকার বলে প্রধানমন্ত্রী জানিয়েছেন। ভারতের শিক্ষা ব্যবস্থাকে আরো আধুনিক এবং মেধাবীদের জন্য সুযোগ তৈরি করার জন্য তিনি আহ্বান জানিয়েছেন।
বিস্তারিত বিবরণের জন্য https://pib.gov.in/PressReleasePage.aspx?PRID=1642938 – এই লিঙ্কে ক্লিক করুন।
মহামারীর সময়ে প্রয়োজনীয় সম্পদের হিসেব তৈরির জন্য জেএনসিএএসআর-এর বিজ্ঞানীরা একটি মডেল উদ্ভাবন করেছেন
কোভিড মহামারী দেশে যখন প্রথম সংক্রমণের সৃষ্ট করছিল, সেই সময় স্বাস্থ্য পরিষেবায় যথেষ্ট সমস্যার সৃষ্টি হয়। যথাযথ পরীক্ষার মাধ্যমে সংক্রমিতদের শনাক্ত করে তাদের নিধৃতাবাসে পাঠানোর প্রক্রিয়ায় যে পরিকাঠামোর প্রয়োজন, সেই সময়ে তা ছিল না। ফলে স্বাস্থ্য পরিষেবা যথেষ্ট সমস্যার সম্মুখীন হয়। চিকিৎসা করার উপাদানেও ঘাটতি দেখা দেয়।
কেন্দ্রের বিজ্ঞান ও প্রযুক্তি দপ্তরের স্বায়ত্ত্বশাসিত সংস্থা জওহর লাল নেহেরু সেন্টার ফর অ্যাডভান্সড সায়েন্টিফিক রিসার্চের একদল বিজ্ঞানী, ইন্ডিয়ান ইনস্টিটিউট অফ সায়েন্সের গবেষকদের সঙ্গে যৌথভাবে একটি মডেল উদ্ভাবন করেছেন। গাণিতিক প্রক্রিয়ার সাহায্যে যে কোনো মহামারীর বিষয় সম্পর্কে একটি পূর্বাভাষ পাওয়া যেতে পারে। এর সাহায্যে প্রয়োজনীয় স্বাস্থ্য পরিকাঠামো ও সম্পদের ব্যবস্থা করা যাবে। সে ক্ষেত্রে ব্যক্তিগত সুরক্ষা সরঞ্জামের মতো বিভিন্ন সামগ্রী আগে থেকেই সঞ্চয় করে প্রয়োজনীয় প্রস্তুতির কাজ সেরে রাখা যাবে। যার ফলে স্বাস্থ্য সঙ্কটের সম্মুখীন হতে হবে না। এই মডেলটির মাধ্যমে ইতালী এবং মার্কিন যুক্তরাষ্ট্রের নিউইয়র্ক রাজ্যে কোভিড সংক্রমণ এবং সংক্রমণের কারণে মৃত্যুর সংখ্যার বিষয়ে যে পূর্বাভাষ দেওয়া হয়েছিল, তা মিলে গেছে। ফলে এটির কার্যকারিতা এখন প্রশ্নাতীত।
বিস্তারিত বিবরণের জন্য https://pib.gov.in/PressReleasePage.aspx?PRID=1642992 – এই লিঙ্কে ক্লিক করুন।
ধূপকাঠি উৎপাদনে ভারতকে স্বনির্ভর করে তুলতে একটি নতুন কর্মসূচির সূচনা করেছেন
কেন্দ্রীয় অতিক্ষুদ্র, ছোট ও মাঝারি শিল্পোদ্যোগ মন্ত্রী শ্রী নীতিন গড়করি খাদি ও গ্রামোদ্যোগ কমিশনের প্রস্তাবিত কর্মসংস্থান সৃষ্টির এক অভিনব কর্মসূচি অনুমোদন করেছেন। এই কর্মসূচির আওতায় ধূপকাঠি উৎপাদনে ভারতকে আত্মনির্ভর করে তোলার পরিকল্পনা রয়েছে। কর্মসূচির নামকরণ হয়েছে ‘খাদি ধূপকাঠি আত্মনির্ভর মিশন’। উদ্দেশ্য হ’ল – দেশজ ধূপকাঠি উৎপাদন লক্ষ্যণীয় পরিমাণে বৃদ্ধির পাশাপাশি, বেকার ও প্রবাসী শ্রমিকদের জন্য কর্মসংস্থান সৃষ্টি। উল্লেখ করা যেতে পারে, কমিশনের পক্ষ থেকে গতমাসে মন্ত্রকের কাছে এই কর্মসূচি অনুমোদনের জন্য একটি প্রস্তাব জমা দেওয়া হয়। পরীক্ষামূলকভাবে এই কর্মসূচিটি শীঘ্রই শুরু হবে। পুরোদমে কর্মসূচিটি চালু হলে ধূপকাঠি শিল্পে হাজার হাজার কর্মসংস্থানের সুযোগ সৃষ্টি হবে।
বিস্তারিত বিবরণের জন্য https://pib.gov.in/PressReleasePage.aspx?PRID=1643012 – এই লিঙ্কে ক্লিক করুন।
রেল মন্ত্রক এই প্রথম বিভিন্ন অঞ্চল/বিভাগ/উৎপাদন ইউনিট থেকে ২৩২০ জন কর্মচারীর ভার্চুয়াল অবসরগ্রহণ অনুষ্ঠানের আয়োজন করেছে
রেল মন্ত্রকের ইতিহাসে এই প্রথম ২৩২০ জন কর্মকর্তা/কর্মচারীদের অবসর গ্রহণের জন্য শনিবার এক ভার্চুয়াল অবসরগ্রহণ অনুষ্ঠানের আয়োজন করা হয়েছিল। এইসমস্ত কর্মচারীরা রেলের বিভিন্ন অঞ্চল/বিভাগ/উৎপাদন ইউনিটে কর্মরত ছিলেন। এই ভার্চুয়াল অবসর গ্রহণের অনুষ্ঠানে উপস্থিত ছিলেন কেন্দ্রীয় রেল বাণিজ্য ও শিল্পমন্ত্রী শ্রী পীযূষ গোয়েল, প্রতিমন্ত্রী শ্রী সুরেশ সি অঙ্গদি, রেল বোর্ডের সচিব শ্রী সুশান্ত কুমার মিশ্র এবং রেলের শীর্ষ আধিকারিকরা।
অনুষ্ঠানে শ্রী গোয়েল জানান, এই অবসর গ্রহণ একদিকে যেমন সুখের, অন্যদিকে দুঃখেরও দিন। এই কর্মচারীরা দীর্ঘ সময় ধরে বিভিন্ন ক্ষেত্রে দক্ষতার সঙ্গে দায়িত্ব পালন করেছেন। রেলকে আরও উন্নত করার জন্য তাদের অবদান অনস্বীকার্য। আগামীদিনেও তাদের ভূমিকা স্মরণীয় হয়ে থাকবে বলেও উল্লেখ করেন তিনি। কেন্দ্রীয় মন্ত্রী বলেন, বিগত কয়েক বছরে কর্মচারীদের হাত ধরেই রেলক্ষেত্রে কাজের যথেষ্টই উন্নতি হয়েছে।
বিস্তারিত বিবরণের জন্য https://pib.gov.in/PressReleasePage.aspx?PRID=1642999 – এই লিঙ্কে ক্লিক করুন।
পিআইবি’র আঞ্চলিক কার্যালয় থেকে প্রাপ্ত তথ্য
• পাঞ্জাব : মিশন ফতেহ-র আওতায় রাজ্য সরকার করোনার বিরুদ্ধে সচেতনতা প্রচারে যে উদ্যোগ গ্রহণ করেছিল, তা তৃণমূলস্তরেও পৌঁছে দেওয়ার উদ্যোগ গ্রহণ করা হচ্ছে। এই লক্ষ্যে রাজ্যের চিকিৎসা শিক্ষা ও গবেষণা দপ্তর মেডিকেল কলেজ, জেলা হাসপাতাল এবং স্বাস্থ্য পরিষেবার অগ্রভাগে থাকা কর্মীদের কাজে লাগাচ্ছে।
• কেরল : আজ রাজ্যে করোনায় আরও ৬ জনের মৃত্যু হয়েছে। এর মধ্যে ১১ মাসের একটি শিশুও রয়েছে। কোল্লাম সংশোধনাগারে ১৪ জন কারাবন্দী করোনায় সংক্রমিত হয়েছেন। রাজ্যে গতকাল আরও ১ হাজার ১২৯ জনের সংক্রমণের খবর মিলেছে। বর্তমানে রাজ্যে নিশ্চিতভাবে করোনায় আক্রান্তের সংখ্যা ১০ হাজার ৮৬২।
• তামিলনাডু : রাজ্যের শিক্ষা দপ্তর এ বছরের স্বাধীনতা দিবস উদযাপন অনুষ্ঠানে করোনা থেকে সুস্থ হওয়া ব্যক্তি, চিকিৎসক, আধা-চিকিৎসক ও স্বেচ্ছাসেবকদের প্রধান অতিথি হিসাবে আমন্ত্রণের জন্য স্কুলগুলির কাছে প্রস্তাব দিয়েছে। এদিকে রাজ্যপাল হোম কোয়ারেন্টাইনে গেছেন। করোনায় আক্রান্তের সংখ্যা রেকর্ড আড়াই লক্ষে পৌঁছেছে। চেন্নাইয়েই আক্রান্তের সংখ্যা ১ লক্ষ ছাড়িয়েছে। রাজ্যে মৃত্যু হয়েছে ৪ হাজার ৩৪ জনের।
• কর্ণাটক : ব্যাঙ্গালোর শহরে সংক্রমিত জোনের সংখ্যা ২০ হাজার ছাড়িয়েছে। এদিকে চিত্রদুর্গ শহরে ১১০ বছর বয়সী এক বৃদ্ধা করোনা সংক্রমণ থেকে সুস্থ হয়েছেন। রাজ্যে গতকাল আরও ৯৮ জনের মৃত্যুর খবর মেলায় করোনায় মৃতের সংখ্যা বেড়ে ২ হাজার ৪১২ হয়েছে। আক্রান্তের সংখ্যা ১ লক্ষ ২৯ হাজার ২৮৭ ছাড়িয়েছে। নিশ্চিতভাবে করোনায় আক্রান্ত হয়েছেন ৭৩ হাজারেরও বেশি।
• অন্ধ্রপ্রদেশ : রাজ্য স্বাস্থ্য কমিশনার জানিয়েছেন, রাজ্যে কোভিড-১৯ পরিস্থিতি এখনও উদ্বেগজনক নয়। তবে, আক্রান্ত প্রত্যেক ব্যক্তিকে চিকিৎসা পৌঁছে দিতে রাজ্য সম্পূর্ণ প্রস্তুত রয়েছে। এদিকে আক্রান্তের সংখ্যা ১ লক্ষ ৫০ হাজার ছাড়িয়েছে। গতকাল আরও ৫৮ জনের মৃত্যুর খবর মেলায় মৃতের সংখ্যা বেড়ে হয়েছে ১ হাজার ৪০৭।
• তেলেঙ্গানা : হায়দরাবাদের বেসরকারি হাসপাতালগুলিকে সতর্ক করে দেওয়ার পরেও রোগীদের কাছ থেকে চিকিৎসা খরচ খাতে অর্থ মেটানোর জন্য জোর দিচ্ছে। এদিকে রাজ্যে গত ২৪ ঘন্টায় আরও ১০ জনের মৃত্যুর খবর মেলায় করোনায় মৃতের সংখ্যা বেড়ে ৫৪০ হয়েছে। আক্রান্তের সংখ্যা ৬৬ হাজার ৬০০ ছাড়িয়েছে। নিশ্চিতভাবে করোনায় আক্রান্ত হয়েছেন ১৮ হাজার ৫৪৭ জন।
• অরুণাচল প্রদেশ : রাজ্যের মুখ্যমন্ত্রী বর্তমান কোভিড-১৯ পরিস্থিতি ও উন্নয়নমূলক বিভিন্ন বিষয় নিয়ে আলোচনার জন্য রাজ্যপালের সঙ্গে বৈঠক করেছেন।
• আসাম : রাজ্যের স্বাস্থ্য মন্ত্রী এক ট্যুইটে জানিয়েছেন, করোনায় মৃত্যু হার ০.২৪ শতাংশ, সুস্থতার হার ৭৫ শতাংশ এবং প্রতি ১০ লক্ষ জনসংখ্যায় নমুনা পরীক্ষার সংখ্যা ২৭ হাজার ৫৪৪।
• মণিপুর : রাজ্যে এখনও পর্যন্ত করোনায় আক্রান্তের সংখ্যা ২ হাজার ৭৫৬। নিশ্চিতভাবে করোনায় আক্রান্ত হয়েছেন ১ হাজার ৫১ জন। সুস্থতার হার ৬১ শতাংশ।
• মহারাষ্ট্র : প্রায় সাড়ে চার মাস পর আগামী ৫ই অগাস্ট থেকে মহারাষ্ট্রে মলগুলি পুনরায় চালু হতে চলেছে। তবে, মলগুলিতে গ্রাহকদের কেনাকাটার সময় সকাল ৯টা থেকে সন্ধ্যে ৭টা পর্যন্ত স্থির করে দেওয়া হয়েছে। রাজ্যে নিশ্চিতভাবে করোনায় আক্রান্তের সংখ্যা ১ লক্ষ ৪৯ হাজার। এখনও পর্যন্ত মৃত্যু হয়েছে ১৫ হাজার ৩১৬ জনের।
• গুজরাট : রাজ্যে করোনায় আক্রান্তের সংখ্যা ৪৫ হাজার ছাড়িয়েছে। নিশ্চিতভাবে করোনায় আক্রান্ত হয়েছেন ১৪ হাজার ৩২৭ জন।
• রাজস্থান : রাজ্যে আজ সকাল পর্যন্ত আরও ৫৬১ জনের করোনায় সংক্রমণের খবর মিলেছে। কোটা, জয়পুর ও পালি থেকে সর্বাধিক সংক্রমণের খবর এসেছে। রাজ্যে নিশ্চিতভাবে করোনায় আক্রান্তের সংখ্যা ১২ হাজার ৩৯১।
• মধ্যপ্রদেশ : রাজ্যে গতকাল আরও ৮০৮ জনের সংক্রমণের খবর মেলায় করোনায় আক্রান্তের সংখ্যা বেড়ে হয়েছে ৩২ হাজার ৬১৪। নিশ্চিতভাবে করোনায় আক্রান্ত হয়েছেন ৮ হাজার ৭৬৯ জন।
• গোয়া : রাজ্য সরকার অনুমতি দেওয়ার ২৫ দিনেরও বেশি সময় পর অধিকাংশ হোটেল কর্তৃপক্ষ পুনরায় সেগুলি চালু করার সিদ্ধান্ত আগামী অক্টোবর-নভেম্বর মাস পর্যন্ত পিছিয়ে দিয়েছে। হোটেল কর্তৃপক্ষগুলির তরফে জানানো হয়েছে, বর্তমান পরিস্থিতিতে ব্যবসায়িক মুনাফার সম্ভাবনা কম। এদিকে রাজ্যে গতকাল আরও ২৮০ জনের সংক্রমণের খবর মেলায় নিশ্চিতভাবে করোনায় আক্রান্তের সংখ্যা ১ হাজার ৭০৫ হয়েছে।
CG/BD/SB
(